**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL TRANSPORTO LENGVATOS SUTEIKIMO KELEIVIAMS, VAŽIUOJANTIEMS LAZDIJŲ RAJONO SAVIVALDYBĖS VIETINIO REGULIARAUS SUSISIEKIMO MARŠRUTAIS, TVARKOS APRAŠO PATVIRTINIMO**

2018 m. lapkričio 12 d. Nr. 34-1517

Lazdijai

 Vadovaudamasi Lietuvos Respublikos vietos savivaldos įstatymo 6 straipsnio 33 punktu, 16 straipsnio 4 dalimi, Lietuvos Respublikos transporto lengvatų įstatymo 5 straipsnio 8 dalimi, Lazdijų rajono savivaldybės taryba n u s p r e n d ž i a:

 1. Patvirtinti Transporto lengvatos suteikimo keleiviams, važiuojantiems Lazdijų rajono savivaldybės vietinio reguliaraus susisiekimo maršrutais, tvarkos aprašą (pridedama).

2. Skelbti šį sprendimą vietos žiniasklaidos priemonėse ir Lazdijų rajono savivaldybės interneto portale [www.lazdijai.lt](http://www.lazdijai.lt).

3. Nustatyti, kad šis sprendimas įsigalioja nuo 2018 m. gruodžio 1 d.

Savivaldybės meras

Parengė

Svajūnas Ramanauskas

2018-11-08

PATVIRTINTA

Lazdijų rajono savivaldybės tarybos

2018 m. lapkričio d.

sprendimu Nr.

**TRANSPORTO LENGVATOS SUTEIKIMO KELEIVIAMS, VAŽIUOJANTIEMS LAZDIJŲ RAJONO SAVIVALDYBĖS VIETINIO REGULIARAUS SUSISIEKIMO MARŠRUTAIS, TVARKOS APRAŠAS**

**I SKYRIUS**

**BENDROSIOS NUOSTATOS**

1. Transporto lengvatos suteikimo keleiviams, važiuojantiems Lazdijų rajono savivaldybės vietinio reguliaraus susisiekimo maršrutais, tvarkos aprašas (toliau – aprašas) reglamentuoja lengvatos suteikimo tvarką maršrutuose, kuriuose Lazdijų rajono savivaldybės direktoriaus įsakymu buvo išduoti leidimai vežti keleivius nustatytais maršrutais.
2. Aprašas privalomas visiems vežėjams nepaisant jų nuosavybės formos.
3. Aprašas parengtas vadovaujantis Lietuvos Respublikos transporto lengvatų įstatymu ir Lietuvos Respublikos vietos savivaldos įstatymu.

**II SKYRIUS**

**TRANSPORTO LENGVATOS IR ASMENŲ, KURIEMS JOS TEIKIAMOS, KATEGORIJOS**

1. Teisę įsigyti vienkartinį arba terminuotą vardinį važiavimo vietinio priemiestinio reguliaraus susisiekimo autobusais bilietą su 80 procentų nuolaida turi asmenys, turintys „POLA“ (Pagalbos onkologiniams ligoniams asociacijos) kortelę.

**III SKYRIUS**

 **LENGVATOS SUTEIKIMO TVARKA**

1. Lazdijų rajono savivaldybės taryba sprendimu gali papildomai leisti įsigyti važiavimo vietinio priemiestinio reguliaraus susisiekimo autobusais bilietą su nuolaida ir kitų kategorijų asmenims, taip pat įsigyti važiavimo bilietą su nuolaida tam tikromis savaitės dienomis ar paros valandomis.
2. Su lengvatomis susijusias išlaidas savivaldybė kompensuoja iš savo biudžeto lėšų teisės aktų numatyta tvarka tokiomis sąlygomis, kurios sulygtos sutartyse su vežėjais.
3. Reguliarių reisų metu vežėjai privalo taikyti nustatytus tarifus, o autobuso vairuotojas (kasininkas) – parduoti bilietus. Keleiviui, priklausančiam keleivių kategorijai, turinčiai teisę įsigyti bilietą su nuolaida, vairuotojas (kasininkas) parduoda bilietą, kuriame nurodyta tai keleivių kategorijai nustatyta bilieto kaina.
4. Nuolaida perkant vienkartinio važiavimo bilietą suteikiama asmenims, pateikusiems „POLA“ kortelę.
5. Keleivis, įlipęs į autobusą, bet vairuotojui nepateikęs „POLA“ kortelės, privalo įsigyti bilietą už visą kainą, o atsisakęs įsigyti bilietą, išlaipinamas iš transporto priemonės.
6. Draudžiama parduoti du bilietus ar daugiau su nuolaida vietoj vieno bilieto, kasos aparatu išspausdinti bilietus su nuolaida nesant keleivių arba išspausdinti viename biliete dviejų ar daugiau bilietų su nuolaida duomenis.
7. Nuolaida taikoma visuose Lazdijų rajono savivaldybės vietinio (priemiestinio) reguliaraus susisiekimo maršrutuose.

**IV SKYRIUS**

**BAIGIAMOSIOS NUOSTATOS**

12. Vežėjų ir ekipažų darbą kontroliuoja Valstybinės kelių transporto inspekcijos prie Susisiekimo ministerijos, Lazdijų rajono savivaldybės administracijos įgalioti valstybės tarnautojai ir darbuotojai, taip pat asmenys, kuriems įstatymai suteikia teisę kontroliuoti keleivius, turintys specialius pažymėjimus.

13. Keleivis privalo saugoti bilietą iki kelionės pabaigos ir jį pateikti kontroliuojančiam pareigūnui reikalaujant, išskyrus tuos atvejus, kai naudojamasi Lietuvos Respublikos transporto lengvatų įstatymo suteikta teise važiuoti nemokamai.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL TRANSPORTO LENGVATOS SUTEIKIMO KELEIVIAMS, VAŽIUOJANTIEMS LAZDIJŲ RAJONO SAVIVALDYBĖS VIETINIO REGULIARAUS SUSISIEKIMO MARŠRUTAIS, TVARKOS APRAŠO PATVIRTINIMO“**

**PROJEKTO**

**AIŠKINAMASIS RAŠTAS**

2018 m. lapkričio d.

Lazdijų rajono savivaldybės tarybos sprendimo „Dėl transporto lengvatos suteikimo keleiviams, važiuojantiems Lazdijų rajono savivaldybės vietinio reguliaraus susisiekimo maršrutais, tvarkos aprašo patvirtinimo“ projektas parengtas vadovaudamasi Lietuvos Respublikos vietos savivaldos įstatymo 6 straipsnio 33 punktu, 16 straipsnio 4 dalimi, Transporto lengvatų įstatymo 5 straipsnio 8 dalimi.

Šio projekto tikslas – patvirtinti transporto lengvatos suteikimo keleiviams, važiuojantiems Lazdijų rajono savivaldybės vietinio reguliaraus susisiekimo maršrutais, tvarkos aprašą (pridedama), skelbti šį sprendimą vietos žiniasklaidos priemonėse ir Lazdijų rajono savivaldybės interneto portale [www.lazdijai.lt](http://www.lazdijai.lt) ir nustatyti kad šis sprendimas įsigalioja nuo 2018 m. gruodžio 1 d.

Įgyvendinus rajono savivaldybės tarybos sprendimą, t. y. patvirtinus transporto lengvatos suteikimo keleiviams, važiuojantiems Lazdijų rajono savivaldybės vietinio reguliaraus susisiekimo maršrutais, tvarkos aprašą bus įgyvendinta Transporto lengvatų įstatymo 5 straipsnio 8 dalyje numatyta savivaldybių funkcija. Aprašas tvirtinamas kadangi patvirtinus aprašą Lazdijų rajono savivaldybė nustatys lengvatą asmenims turintiems „POLA“ kortelę bei patvirtins tvarką kurioje bus galima tvirtinti kitas lengvatas nei numatyta Lietuvos Respublikos transporto lengvatų įstatyme. Nuolaida taikoma visuose Lazdijų rajono savivaldybės vietinio (priemiestinio) reguliaraus susisiekimo maršrutuose, kuriems Lazdijų rajono savivaldybės administracijos direktorius suteikęs leidimus. Šiuo metu Lazdijų rajono savivaldybėje leidimus maršrutams turi du vežėjai – VšĮ „Lazdijų sporto centras“ ir UAB „Lazdijų autobusų parkas“.

Parengtas sprendimo projektas neprieštarauja galiojantiems teisės aktams.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Ekonomikos skyriaus vyr. specialistas Svajūnas Ramanauskas.

Ekonomikos skyriaus vyr. specialistas Svajūnas Ramanauskas